LT
2023 3 9
Europos Sąjungos oficialusis leidinys
L 71/1
II (Ne teisėkūros procedūra priimami aktai)
REGLAMENTAI KOMISIJOS DELEGUOTASIS REGLAMENTAS (ES) 2023/511 2022 m. lapkričio 24 d. kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais dėl kolektyvinio investavimo subjektų pagal riziką įvertintų pozicijų sumų apskaičiavimo taikant įgaliojimais grindžiamą metodą (Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo, atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl riziką ribojančių reikalavimų kredito įstaigoms, kuriuo iš dalies keičiamas Reglamentas (ES) Nr. 648/2012 (1), ypač į jo 132a straipsnio 4 dalies trečią pastraipą, kadangi: (1)
siekiant išvengti nepagrįstų skirtumų tarp įvairių įstaigų kapitalo reikalavimų ir sudaryti sąlygas taikyti įgaliojimais grindžiamą metodą tais atvejais, kai nepakanka informacijos, būtina nustatyti kolektyvinio investavimo subjektų (KIS) pagal riziką įvertintų pozicijų sumų apskaičiavimo metodiką pagal įgaliojimais grindžiamą metodą tiems atvejams, kai dėl trūkstamų įvesties duomenų apskaičiuoti pagal riziką įvertintų pozicijų sumų neįmanoma;
(2)
kai KIS sudaro išvestinių finansinių priemonių sandorius ir išvestinių finansinių priemonių pagrindinis turtas arba išvestinių finansinių priemonių pozicijų pagrindinė rizika yra nežinomi, įstaigos negali nustatyti pozicijų pakeitimo išlaidų, taigi ir pozicijos vertės.
Tuo atveju įstaigos savo skaičiavimus turėtų grįsti išvestinės finansinės priemonės pozicijos tariamąja suma, kuri paprastai būtų žinoma ir geriausiai parodytų pozicijos dydį, tuo pačiu leisdama aproksimuoti pozicijos vertę;
(3)
kai KIS įgaliojimas nedraudžia jam sudaryti išvestinių finansinių priemonių sandorių, tačiau neapima pakankamai informacijos, kad būtų galima nustatyti, ar pagrindinis turtas yra balansinė ar nebalansinė pozicija, negalima paneigti, kad tokia pozicija egzistuoja.
Todėl tą poziciją būtina įtraukti apskaičiuojant KIS pozicijų pagal riziką įvertintų pozicijų sumą;
(4)
kai įgaliojime nepateikta pakankamai informacijos apie tokios pozicijos vertę, negalima paneigti, kad pozicijos vertė yra lygi visai išvestinės finansinės priemonės pozicijos tariamajai sumai;
(5)
kai įgaliojime nenurodyta išvestinės finansinės priemonės pozicijos tariamoji suma, siekiant užtikrinti pakankamai apdairų metodą, tą sumą reikėtų nustatyti pagal didžiausią pagal įgaliojimą leidžiamų išvestinių finansinių priemonių tariamąją sumą;
(1) OL L 176, 2013 6 27, p. 1.